中春望後一日登玲瓏
作者：洪咨夔
朝代：宋

paragraphs: 出郭暄欲暑，涉林清自秋。
步隨目力高，身與山氣浮。
飛來辛夷花，拾得蓮葉舟。
一聲提壺盧，四顧叢薄幽。
詰屈九曲屏，突兀十二樓。
泉流澗級峻，雲起峰陰稠。
左摩紫髯兕，右拂蒼鱗虬。
牽衣憇更好，擁策登三休。
上呼笙簫侶，下瞰錦繡州。
豁落不平事，消融無涯憂。
太極浩初判，此山鬰相繆。
幾人記曾來，老苔蝕琱鎪。
玲瓏聽我歌，歌徹玲瓏愁。
有酒且湑我，羲娥雪人頭。